text: Sportsfiskere bygger hus i Vingsted
  08 januar 2013 kl. 09.34
  600.000 danskere tager på fisketur mindst en gang om året. Nu får de et samlingssted i Vingsted ved Vejle.
  Det er Danmarks Sportsfiskerforbund, der står bag byggeriet. Forbundets administration skal holde til i huset, men også sportsfiskere kan bruge huset.
  På en storskærm i huset bliver det muligt via et undervandskamera at følge med i livet under vandet i den nærliggende å.
  Man kan mere end at fiske i området omkring Sportsfiskeriets Hus i Vingsted. Ved åen kan man snorkle eller lægge til ved kajakpladsen og overnatte i shelters.
  - Nu kan vi endelig tilbyde et stort, fælles aktivitetscenter omkring sportsfiskeriet - både inde og ude - for alle landets sports- og lystfiskere. For første gang nogensinde. Og det vil blive en suveræn markering af Danmarks Sportsfiskerforbunds 75-årsjubilæum i 2013, når huset kan indvies næste sommer, siger Ole Wisler, kommunikationschef i Dansk Sportsfiskerforbund.
  